मैं पिछले कुछ सालों से दिल्ली में अपने पति और सात वर्षीय बेटी के साथ रह रही हूं। लेकिन पति के देहरादून में तबादले के कारण साल भर से बेटी के साथ अकेले ही रहती हूं। अकेले रहने का अहसास शुरू में जरूर हुआ, लेकिन अच्छे स्कूल में बेटी के दाखिले के लिए बेले पापड़ याद आए और फिर उसकी पढ़ाई की चिंता में अकेलेपन की फिक्र जाती रही। अब सुबह बेटी को स्कूल छोड़ने की जल्दी और फिर वापस आकर फ्लैट का दरवाजा बंद। दोपहर बाद बच्ची को बस स्टॉप से वापस लेने और इसी बीच रोजमर्रा के जरूरी सामान के साथ लौट कर फिर घर का दरवाजा बंद। कई बार पूरा दिन भी बंद दीवारों के बीच उगता और अस्त हो जाता है। बेटी के होमवर्क, खुद की पढ़ाई-लिखाई, अखबार, पत्रिकाएं, टीवी, कम्प्यूटर और मोबाइल- इन सबके सहारे दिन कटने लगे।